C 285/12
BG
Официален вестник на Европейския съюз
14.8.2023 г.
(27)
Към момента на приемане на решението Activision Blizzard не предоставя лиценз за своите игри на услуги за стрийминг на игри в облак.
Комисията обаче счита, най-вече въз основа на вътрешните документи на Activision Blizzard, че ако сделката не бъде осъществена, Activision Blizzard вероятно би започнало да предоставя лиценз за своите игри на услуги за стрийминг на игри в облак, по-специално на тези, които се основават на бизнес модела „закупуване с цел игра“ (т.е. платформите, които позволяват на потребителите да играят посредством стрийминг игри, които вече са закупили от електронен магазин).
(28)
С оглед на изложеното по-горе Комисията счита, че Microsoft ще има възможност да провежда успешна стратегия за препятстване на конкуренти срещу конкурентните услуги за стрийминг на игри в облак, като превърне Game Pass Ultimate в единствената услуга за стрийминг на игри в облак, предлагаща игрите на Activision Blizzard.
Комисията счита, че игрите на Activision Blizzard представляват важен ресурс за услугите за стрийминг на игри в облак, поради което Activision Blizzard разполага с пазарна мощ при разработването и издаването на конзолни игри.
Комисията отбелязва, че през 2022 г. общият пазарен дял на страните, измерен с приходите от разработването и издаването на конзолни и компютърни видеоигри, е под прага от 30 %.
Делът на страните обаче е по-голям в някои възможни по-тесни сегменти, особено когато се акцентира върху жанрове като ролеви игри в ЕИП и игри със стрелба в световен мащаб, както и когато се разглеждат други показатели, като например месечните активни ползватели или игровото време.
В това отношение ролевите игри и игрите със стрелба са особено привлекателни и популярни, а Activision Blizzard предлага някои от най-успешните игри в тези жанрове, като например Call of Duty и World of Warcraft.
(29)
След осъществяването на сделката Microsoft ще има техническата и договорната възможност да откаже достъп до игрите на Activision Blizzard на конкурентните услуги за стрийминг на игри в облак и да позволява стрийминга им изключително чрез Game Pass Ultimate.
В този случай конкурентните услуги за стрийминг на игри в облак не биха разполагали със своевременни и ефективни стратегии за противодействие.
Това се дължи най-вече на факта, че наличието на голям каталог с популярно съдържание е от ключово значение за тяхната конкурентоспособност, а компютърните и конзолните игри от други издатели не биха представлявали задоволителна алтернатива за съставянето на подходящ каталог с игри, за да могат услугите на трети страни за игри в облак да се конкурират с Game Pass Ultimate, ако последната разполага с изключителни права да предлага игрите на Activision Blizzard.
(30)
Комисията също така счита, че Microsoft ще има стимул да ограничи достъпа до пазара на конкурентните дистрибутори на компютърни и конзолни игри чрез услуги за стрийминг на игри в облак.
Това се дължи най-вече на факта, че предвид голямата популярност на игрите на Activision Blizzard, една стратегия за затваряне на пазара би увеличила броя на играчите, използващи функцията на Game Pass Ultimate за стрийминг на игри в облак.
Подобно увеличение вероятно би било значително, включително благодарение на характеристиките на дейностите на Microsoft, които съчетават, наред с другото, услуги за стрийминг на игри в облак, абонаментни услуги и ОС за персонални компютри Windows.
Комисията счита, че загубите от такава стратегия за затваряне на пазара биха били ограничени в сравнение с печалбите.
(31)
И накрая, Комисията счита, че въздействието, което една стратегия за затваряне на пазара би оказала върху конкуренцията при разпространението на компютърни и конзолни игри, би било значително.
Тенденцията за игри в облак бележи развитие и се очаква да се превърне във важен канал за разпространение, а една стратегия за затваряне на пазара би създала пречки пред навлизането или разширяването на конкурентни услуги за стрийминг на игри в облак, които обикновено не са вертикално интегрирани и ще трябва да разчитат на по-малък набор от независими издатели.
Освен това, въпреки че сегментът на игрите в облак е относително малък в сравнение с целия пазар, той представлява важен източник на иновации и се очаква да нарасне значително.
(32)
Поради това Комисията счита, че сделката би възпрепятствала значително ефективната конкуренция на пазара за разпространение на компютърни и конзолни игри в резултат на отказа на слятото предприятие игрите на Activision Blizzard да бъдат включени в конкурентни услуги за стрийминг на игри в облак.
4.3.
Конгломератни ефекти
(33)
Сделката поражда конгломератни връзки между игрите на Activision Blizzard и предлагането на ОС за персонални компютри Windows от страна на Microsoft.
По-специално, въз основа на резултатите от пазарното проучване, Комисията счита, че след осъществяването на сделката Microsoft ще има възможност да ограничава достъпа до пазара на конкурентните доставчици на ОС за персонални компютри, като обвърже стрийминга в облак на компютърните и конзолните игри на Activision Blizzard с Windows.